ვარსკვლავის დაბადება (2018 წლის ფილმი)
„ვარსკვლავის დაბადება“ (ინგლ. A Star Is Born) — 2018 წლის ამერიკული რომანტიკული დრამა-მიუზიკლი, რომლის რეჟისორია ბრედლი კუპერი. გადაღებულია უილ ფეტერის, კუპერის და ერიკ როთის მიერ დაწერილი სცენარის მიხედვით. ამავე სახელწოდების 1937 წლის ფილმის რიმეიკი. მონაწილეობენ კუპერი, ლედი გაგა, სემ ელიოტი, ენდრიუ დაის კლეი და დეივ ჩაპმელი. ფილმში ნაჩვენებია ალკოჰოლიკი მუსიკოსის (კუპერი) და ახალზგახრდა მომღერლის (გაგა) სიყვარულის ისტორია. ეს არის რიგით მესამე რიმეიკი 1937 წელს გადაღებული მხატრული ფილმის (მონაწილეობენ ჯენეტ გეინორი და ფრედრიკ მარჩი), რომელიც შემდგომ 1954 წელს ადაპტირებული იქნა მიუზიკლად (მონაწილეობენ ჯუდი გარლანდი და ჯეიმზ მეისონი) და მისი მომდევნო 1976 წლის როკ მიუზიკლი (მონაწილეობენ ბარბრა სტრეიზანდი და კრის კრისტოფერსონი). ახალი რიმეიკის გადაღების შესახებ ცნობილი გახდა 2011 წელს, რომელიც უნდა გადაეღო კლინტ ისტვუდს მთავარ როლზე კი განიხილებოდა ბიონსე. რამდენიმე წლის განმავლობაში მიმდინარეობდა ფილმზე მუშაობა, ამ პერიოდის განმავლობაში მამაკაცის მთავარ როლზე განიხილებოდნენ კრისტიან ბეილი, ლეონარდო დიკაპრიო, უილ სმითი და ტომ კრუზი. 2016 წლის მარტში გახდა ცნობილი, რომ ფილმს გადაიღებდა ბრედლი კუპერი, რომელიც ასევე შეასრულებდა მთავარ როლს, იმავე წლის აგვისტოში ლედი გაგა ჩაერთო პროექტში. ფილმის გადაღებები დაიწყო 2017 წლის აპრილში კოაჩელას ფესტივალზე. ფილმის პერმიერა შედგა რიგით 75-ე ვენეციის კინოფესტივალზე 2018 წლის 31 აგვისტოს, ხოლო კინოგაქირავებაში გამოვიდა Warner Bros.-ის მიერ იმავე წლის 5 ოქტომბერს. მსოფლიო მასშტაბით მისმა შემოსავალმა 255 მილიონი აშშ დოლარი შეადგინა. კრიტიკოსებმა დადებითად შეაფასეს კუპერის, გაგას და ელიოტის სამსახიობო შესრულება. ასევე კუპერის სარეჟისორო დებიუტი, სცენარი, კინემატოგრაფია და მუსიკა.